google/wiki40b huggingface dataset:
Acer Iconia Tab B1-710

Εξωτερικά χαρακτηριστικά

Οι διαστάσεις του Acer Iconia Tab B1-710 είναι 198,1×129,5×12,7 χιλ (7,80×5,10×0,5 ίντσες) ενώ κυκλοφορεί με οθόνη TFT capacitive 600×1024 εικονοστοιχεία στις 7,0 ίντσες (~170 ppi).Τέλος το βάρος του φτάνει τα 339,9 γρ. (11,99 ουγκιές).

Τεχνικά χαρακτηριστικά

Το Acer Iconia Tab B1-710 εφοδιάζεται με λειτουργικό σύστημα Android και εσωτερική μνήμη 8  GB με δυνατότητα επέκτασης με κάρτα microSD, μέχρι 32 GB.
H Acer επέλεξε για το συγκεκριμένο μοντέλο το Chipset Mediatek MT8317T με τον διπύρηνο επεξεργαστή Cortex-A9 στα 1,2 GHz και την PowerVR SGX531u κάρτα γραφικών με το σετ να ολοκληρώνεται με 1  GB RAM.Όλα τα παραπάνω λειτουργούν με την ισχύ της μη αποσπώμενης μπαταρίας ιόντων λιθίου(Li-Ion) 2640 mAh .
Εθνική Ολλανδίας (ποδόσφαιρο ανδρών)

Τα πρώτα χρόνια

Οι Ολλανδοί έπαιξαν το πρώτο τους διεθνές παιχνίδι στις 30 Απριλίου του 1905 εναντίον του Βελγίου. Οι παίκτες επιλέχθηκαν από μία πενταμελή επιτροπή της Βασιλικής Ολλανδικής Ποδοσφαιρικής Ομοσπονδίας. Στην κανονική διάρκεια, το σκορ ήταν 1-1, αλλά επειδή το ματς ήταν για ένα τρόπαιο, το Coupe van den Abeele, πήγε στην παράταση, όπου ο Έντι ντε Νέβε σκόραρε 3 φορές, κι έτσι ο αγώνας έληξε 1-4 για τους Ολλανδούς. Η ομάδα έκανε την πρώτη της εμφάνιση σε τελικούς παγκοσμίου κυπέλλου το 1934. Μετά τη δεύτερη συμμετοχή του 1938, τους πήρε μέχρι το 1974 να ξανασυμμετάσχουν σε κορυφαίο επίπεδο.

Ολοκληρωτικό ποδόσφαιρο

Τη δεκαετία του 1970 είδαμε την ίδρυση του ολοκληρωτικού ποδοσφαίρου (total football), καινοτομημένο από τη Φέγενορντ και τον ΑΦΚ Άγιαξ και εμπνευσμένο από τον μεσοεπιθετικό Γιόχαν Κρόιφ και τότε ομοσπονδιακό τεχνικό Ρίνους Μίχελς. Οι Ολλανδοί έκαναν τεράστια άλματα, αφού προκρίθηκαν σε 2 τελικούς παγκοσμίου κυπέλλου αυτή τη δεκαετία. Το 1974, η Ολλανδία νίκησε και την Αργεντινή και τη Βραζιλία στη φάση των ομίλων, και κατόπιν έφτασε σε τελικό παγκοσμίου κυπέλλου για πρώτη φορά στην ιστορία της. Ωστόσο, έχασε από τη Δυτική Γερμανία με 1-2, παρότι προηγήθηκε αρχικά. Το 1978, οι Ολλανδοί ξαναέφτασαν στον τελικό του Μουντιάλ, ενώ είχαν χάσει μόνο από τη διοργανώτρια Αργεντινή. Η ομάδα έπαιξε χωρίς τους Γιόχαν Κρόιφ, Γουίλεμ φαν Χάνεγκεμ και Γιαν φαν Μπέβερεν, οι οποίοι αρνήθηκαν να συμμετάσχουν στη διοργάνωση. Η ομάδα ήταν λιγότερο αποτελεσματική στους ομίλους. Προκρίθηκε ως δεύτερη, μετά από μία ισοπαλία με το Περού και μια ήττα από τη Σκωτία. Στη δεύτερη φάση ομίλων, ωστόσο, τα πήγαν πολύ καλά, φτάνοντας μέχρι τον τελικό απέναντι στην Αργεντινή. Ωστόσο, για δεύτερη συνεχόμενη φορά τερμάτισαν ως διεκδικητές του παγκοσμίου κυπέλλου, αφού έχασαν με 3-1 από την Αργεντινή στην παράταση. Δυστυχώς για τους Ολλανδούς, ο Ρέσενμπρινκ σημάδεψε το δοκάρι στο τελευταίο λεπτό της κανονικής διάρκειας, όταν το σκορ ήταν ακόμα 1-1.

Πρωταθλητές Ευρώπης

Ο Ρίνους Μίκελς επέστρεψε στο πόστο του ομοσπονδιακού προπονητή της Ολλανδίας για το Ευρωπαϊκό πρωτάθλημα ποδοσφαίρου του 1988. Μετά την ήττα στο πρώτο ματς από τη Σοβιετική Ένωση με 1-0, η Ολλανδία έφτασε στα ημιτελικά αφού νίκησε την Αγγλία με 3-1 (με χατ τρικ του πρώτου σκόρερ του τουρνουά, Μάρκο φαν Μπάστεν), και την Ιρλανδία με 1-0. Για πολλούς Ολλανδούς φιλάθλους, το σημαντικότερο ματς του θεσμού ήταν αυτό του ημιτελικού απέναντι στην Δυτική Γερμανία, τη διοργανώτρια,έτοιμη για εκδίκηση για την ήττα στον τελικό του Παγκοσμίου Κυπέλλου του 1974 (επίσης στη Δυτική Γερμανία). Ο Μάρκο φαν Μπάστεν σκόραρε στο 89ο λεπτό του αγώνα και έδωσε στην Ολλανδία την πρόκριση στον τελικό. Στον τελικό νίκησε τη Σοβιετική Ένωση (στη δεύτερη μεταξύ τους συνάντηση στο τουρνουά) με 2-0, χάρη σε γκολ των Ρουουντ Γκούλιτ και Μάρκο φαν Μπάστεν.
Φάνος Δυμιώτης

Βιογραφία

Στην ηλικία των εννέα ετών μαθαίνει μαντολίνο και ένα χρόνο αργότερα αρχίζει ιδιαίτερα μαθήματα βιολιού με τον Χαράλαμπο Γεωργίου και μετέχει στις μουσικές εκδηλώσεις του σχολείου του. Μαθητής στο (τότε) Παγκύπριο Γυμνάσιο Κύκκου Αρρένων 1976-1979, διακρίνεται για την επίδοσή του στη μουσική και στα δεκατέσσερα χρόνια του έχει έτοιμες τρεις αξιόλογες Συνθέσεις.
Η καθηγήτριά του στη Μουσική Μάρω Σκορδή αναγνωρίζει το ταλέντο του στη Μουσική Σύνθεση και επηρεάζει αποφασιστικά την πορεία του. Η σύνθεσή του "Κουαρτέτο Εγχόρδων" παρουσιάζεται στη Σόφια της Βουλγαρίας στα πλαίσια των εκδηλώσεων για το Διεθνές Έτος Παιδιού, 1979, από βιρτουόζους Βούλγαρους Καλλιτέχνες και σχολιάζεται θετικά.
Η σύνθεσή του "Marcia Funebre", ένα Ρέκβιεμ στη μνήμη του Εθνάρχη Μακαρίου Γ' (1977) προκαλεί την έκπληξη στον μουσικολόγο-εξεταστή των Royal Schools of Music που βρίσκεται στην Κύπρο το 1979 για τις εξετάσεις στο Βιολί. Πείθει τους γονείς του να δώσουν στον Φάνο τις σπουδές που θα καλλιεργήσουν το ταλέντο του και θα επιτρέψουν στον Φάνο να γίνει συνθέτης.
Επιλέγει το ειδικό σχολείο για ταλαντούχα παιδιά στο Μάντσεστερ, το Chetham's School of Music, και ο Φάνος τον Σεπτέμβριο του 1979 βρίσκεται σπουδαστής εκεί. Μέχρι το 1983, εξελίσσεται τόσο στο βιολί με καθηγητές του τον Κύπριο Haroutune Bedelian και τον Eli Goren, όσο και στη σύνθεση με καθηγητές του τους Geoffrey Poole, Robin Walker και Antony Gilbert.

Διακρίσεις

Για τις συνθέσεις του δέχθηκε πολλές διακρίσεις και βραβεία τόσο σε διαγωνισμούς στην Κύπρο όσο και σε Διεθνείς.
Αντώνης Κλόκκαρης

Βιογραφία

Ο Κλόκκαρης γεννήθηκε το 1881 στην Κύπρο και σπούδασε γεωπονία στην Ελλάδα και την Ιταλία. Αργότερα επέστρεψε στην Κύπρο όπου εργάστηκε ως επιθεωρητής γεωργίας. Λόγω του επαγγέλματος του περιηγήθηκε επί σειρά δεκαετιών στην κυπριακή ύπαιθρο συγκεντρώνοντας και αξιολογώντας πλούσιο λαογραφικό υλικό το οποίο αποτέλεσε την κύρια πηγή έμπνευσης για την ποιητική του συλλογή «Τραούδκια του βουνού τζαι του κάμπου» που εκδόθηκε το 1945. Παράλληλα συνεργάστηκε με το φιλολογικό περιοδικό «Κυπριακά Γράμματα» του Κώστα Προυσή. Τα έργα του είναι γραμμένα στην κυπριακή διάλεκτο. Απεβίωσε το 1956.
Λαμπίρι Αχαΐας

Ιστορία

Η ονομασία του προέρχεται από τον Γεραρδίνο ντε Λαμπρί, φράγκο ευγενή που ήταν ιδιοκτήτης όλης της περιοχής κατά τον 14ο αιώνα.
Κατά την αρχαιότητα, η περιοχή ήταν μέρος της Ρυπικής χώρας και το σημερινό Λαμπίρι το λιμάνι της, ο αρχαίος Ερινεός, στα ανοιχτά του οποίου συγκρούστηκαν το 412 π.Χ. αθηναϊκές και κορινθιακές τριήρεις.
Διονύσης Θεοδόσης

Βιογραφικό

Ο Διονύσης Θεοδόσης γεννήθηκε στο Ηράκλειο στις 16 Ιουνίου του 1958. Ο πατέρας του ήταν γιατρός από τη Ζάκυνθο ενώ μητέρα του ήταν η τραγουδίστρια Ντέπη Παπά (πραγματικό όνομα Δέσποινα Παπαχριστοδούλου).
Άρχισε από νωρίς να ασχολείται με τη μουσική. Στην εφηβεία είχε δημιουργήσει με φίλους του ένα ροκ συγκρότημα και έδινε συναυλίες και το 1973 κέρδισε το Α’ Βραβείο σε ένα διαγωνισμό νέων ταλέντων στο Ηράκλειο. Στη συνέχεια πήγε να σπουδάσει ιατρική στο Άμστερνταμ αλλά διέκοψε τις σπουδές του προκειμένου να κάνει τη στρατιωτική του θητεία. Αφού ολοκλήρωσε τη θητεία του συνέχισε τις σπουδές του στη Ρώμη χωρίς να τις ολοκληρώσει αφού ξεκίνησε να ασχολείται με το τραγούδι. 
Το 1981 κέρδισε την 5η θέση στο Φεστιβάλ Τραγουδιού Θεσσαλονίκης με το τραγούδι «Τα πάντα είσαι εσύ». Την ίδια χρονιά συνεργάστηκε με τους Γιώργο Μαρίνο, Τάνια Τσανακλίδου και Κώστα Τουρνά στη «Μέδουσα» ενώ παράλληλα έκανε σπουδές φωνητικής και θεατρικές σπουδές, στη Δραματική Σχολή του Πέλου Κατσέλη και στο Εθνικό Θέατρο. Το 1982 ξεκίνησε η συνεργασία του με το Γιάννη Σπανό. 
Το 1984 κυκλοφόρησε ο διπλός δίσκος «Μουσική πρόκληση», με ζωντανή ηχογράφηση του προγράμματος στο «MICHEL», με έργα του Σπανού και του Χατζηνάσιου, στο οποίο συμμετείχε ο Θεοδόσης μαζί με τους Πένυ Ξενάκη, Ειρήνη Αγγέλου και Αντώνη Ζαφειρόπουλο. Τα επόμενα χρόνια συνεργάστηκε ξανά με το Γιάννη Σπανό στο δίσκο «Έξοδος κινδύνου» (1984), μαζί με την Άλκηστη Πρωτοψάλτη, με τον Μιχάλη Τερζή, στο δίσκο «Όλη τη μουσική μεσ΄την αγάπη βάλε», μαζί με τον Γιώργο Νταλάρα και τη Δήμητρα Γαλάνη (1984), με το Γιώργο Χατζηνάσιου στο δίσκο «Παιχνίδι για δύο» και με το Χρήστο Νικολόπουλο στο δίσκο «Τραγούδια για τους φίλους μου» (1986). Το 1987 συνεργάστηκε με τον Μάριο Τόκα στο δίσκο «Στη λεωφόρο της αγάπης», μαζί με το Γιάννη Πάριο, τη Χαρούλα Αλεξίου και τη Δήμητρα Γαλάνη.  Το 1989 συμμετείχε στη ζωντανή ηχογράφηση του Γιώργου Χατζηνάσιου και Μάριου Τόκα «Θεσσαλονίκη δώδεκα και πέντε». Παράλληλα τη δεκαετία του ογδόντα συμμετείχε  σε ζωντανά προγράμματα, όπως πχ στο «Ταμπού», με το Γιώργο Χατζηνάσιο, τη Δήμητρα Γαλάνη και την Τάνια Τσανακλίδου και στο «Ζυγό» με την Χαρούλα Αλεξίου και τον Χάρρυ Κλυνν. Από το 1986 ως και το 1990, συνεργάστηκε με τον Γιώργο Νταλάρα. Το 1989 κυκλοφόρησε ο μοναδικός προσωπικός του δίσκος, με τίτλο «Όσο κρατάει ένας καφές» με τραγούδια του Θάνου Μικρούτσικου,  του Άλκη Αλκαίου, του Κώστα Τριπολίτη και του Γιώργου Παυριανού. Τελευταίος δίσκος στον οποίο συμμετείχε ήταν ο δίσκος «Άδεια θρανία», του Μάριου Μελετίου το 1990.
Το 1984 Διονύσης Θεοδόσης είχε κάνει τη μοναδική τηλεοπτική του εμφάνιση στην τηλεοπτική μεταφορά του θεατρικού έργου «Ο Νάσος».
Πέθανε στις 19 Οκτώβρη 1993, σε ηλικία 35 ετών από καρκίνο. Ύστερα από δική του επιθυμία τάφηκε στο Άγιο Όρος έχοντας καρεί μοναχός λίγους μήνες πριν πεθάνει.
Κορράδος Β΄ της Μαζοβίας

Βιογραφία

Ήταν ο πρωτότοκος γιος τού Σιέμοβιτ Α΄ και της Περεγιασλάβας των Ρουρικιδών, κόρης τού Ντανίλο της Γαλικίας-Βολινίας. 
Αναφέρεται για πρώτη φορά το 1262, όταν ο Τρενιότα μεγάλος δούκας της Λιθουανίας ξεκίνησε μία μεγάλη εκστρατεία εναντίον της Μαζοβίας. Ο Κορράδος Β΄ έμενε με τον πατέρα του σε ένα μικρό οχυρό στο Γιαζντούφ, όταν έκπληκτοι είδαν τους επιτιθέμενους· ο Σιέμοβιτ Α΄ σκοτώθηκε κατά τη μάχη και ο γιος του αιχμαλωτίστηκε. Ο μικρότερος αδελφός του Μπολέσλαφ Β΄ ήταν μόλις 6-7 ετών, έτσι επίτροπος της αρχής ανέλαβε ο 3ος εξάδελφός τους Μπολέσλαφ ο ευσεβής και τη μητέρα τους Περεγιασλάβα. Έπειτα από δύο έτη αιχμαλωσίας, ο Κορράδος Β΄ ελευθερώθηκε και ανέλαβε την πατρική κτήση.
Κύπελλο Ελλάδος ποδοσφαίρου ανδρών 1968-69

Η διοργάνωση

Η 27η διοργάνωση του κυπέλλου Ελλάδας 1968-69 ήταν η μοναδική διοργάνωση κυπέλλου που ανέδειξε τη νικήτρια ομάδα στην κλήρωση, για την ακρίβεια στο στρίψιμο του νομίσματος στη σέντρα του γηπέδου παρουσία των διαιτητών και των αρχηγών των 2 ομάδων, καθώς ο αγώνας και η παράταση ανάμεσα στον Παναθηναϊκό και τον Ολυμπιακό στο Στάδιο Καραϊσκάκη έληξε ισόπαλος 1-1. Ήταν η τελευταία φορά που ίσχυσε αυτή η διαδικασία, καθώς από την επόμενη χρονιά καθιερώθηκε η διαδικασία των πέναλτι. 
Αγωνιστικά μέχρι τον Β' γύρο ίσχυσε η κλήρωση των αγώνων με γεωγραφικά κριτήρια, με μοναδική εξαίρεση το ζευγάρι ανάμεσα στον Πιερικό και το Αιγάλεω. Από τον Γ' γύρο και μετά έγιναν πολύ ενδιαφέροντες αγώνες, με πιο συγκλονιστικούς δύο αγώνες του Εθνικού, ο οποίος απέκλεισε με σκορ 5-4 στην παράταση τον ΠΑΟΚ στον προημιτελικό, για να αποκλειστεί στον ημιτελικό από τον συμπολίτη του Ολυμπιακό, επίσης στην παράταση, με σκορ 4-3.
Στα χαρακτηριστικά της διοργάνωσης ήταν και η ήττα - αποκλεισμός της ΑΕΚ από την Παναχαϊκή με 4-2, αλλά και η μεγάλη δύναμη που έπαιξαν τη χρονιά αυτή οι έδρες, καθώς από τους συνολικά 47 αγώνες από την τελευταία φάση των προκριματικών γύρων και μετά, μόνο σε 8 αγώνες την πρόκριση κατάφεραν να πάρουν οι φιλοξενούμενες ομάδες. Για 5η φορά κατά τα τελευταία 8 χρόνια, πρώτος σκόρερ της διοργάνωσης αναδείχθηκε ο Γιώργος Σιδέρης (9 γκολ). Με την κατάκτηση του κυπέλλου, ο Παναθηναϊκός έφτασε παράλληλα και στην κατάκτηση του πρώτου νταμπλ της ιστορίας του.
Πασχάλης Φώκκης

Σταδιοδρομία σε συλλόγους

Ξεκίνησε και τελείωσε την καριέρα του στη Νέα Σαλαμίνα Αμμοχώστου. Σε ηλικία 17 χρονών, το 1965, εντάχθηκε στη Νέα Σαλαμίνα. Με την πρώτη ομάδα αγωνίστηκε για πρώτη φορά το 1966. Διέπρεψε κυρίως ως αμυντικός (λίμπερο), όσο και σαν παίχτης του κέντρου. Διετέλεσε και αρχηγός της ομάδας. Αποτελούσε βασικό στέλεχος της ομάδας του, έχοντας 240 συμμετοχές στο πρωτάθλημα και 27 στο κύπελλο. Την περίοδο 1976-77 τερμάτισε την καριέρα του όταν ήρθε σε ρήξη με άτομα της διοίκησης του σωματείου. Παρόλο που τον ζήτησαν κάποιες ομάδες μεταξύ των οποίων ο Πεζοπορικός Λάρνακας, που πρωταγωνιστούσε την εποχή εκείνη, αρνήθηκε να αγωνιστεί σε αυτές λόγο της αγάπης του προς τη Νέα Σαλαμίνα. Έτσι, ουσιαστικά τερμάτισε την ποδοσφαιρική του καριέρα σε ηλικία 28 ετών. Ακολούθως διετέλεσε προπονητής στην ομάδα της γενέτειρας του, Αναγέννηση Δερύνειας, η οποία αγωνιζόταν στις μικρές κατηγορίες. Αδελφός του ήταν ο Ανδρέας Φώκκης.

Διεθνής σταδιοδρομία

Το 1967, κλήθηκε για πρώτη φορά στην Εθνική Κύπρου. Μέχρι το τέλος της καριέρας του το 1977 ήταν είτε στην ενδεκάδα είτε στην αποστολή της Εθνικής Κύπρου. Είχε μία συμμετοχή σε προκριματικά παγκοσμίου κυπέλλου, έξι συμμετοχές σε προκριματικά του Euro και τέσσερις συμμετοχές σε διεθνή φιλικά. Με την Εθνική Κύπρου αγωνιζόταν είτε ως λίμπερο είτε ως κεντρικός αμυντικός.
Κερσίβαυλος

Βίος

Είναι γνωστός από τα νομίσματα που έκοψε, ήταν ίδια με τα Μακεδονικά κι έφεραν επιγραφή ΒΑΣΙΛΕΩΣ ΚΕΡΣΙΒΑΥΛΟΥ . Την εποχή που βασίλεψε το κράτος των Οδρυσών ήταν υποτελές στον Λυσίμαχο . Την ίδια εποχή στην Θράκη έφτασαν Γαλάτες που ανήκαν στον μεγάλο στρατό του Βρέννου που μετά την ήττα τους στους Δελφούς κατέφυγαν στην Θράκη. Εκεί ο Βρέννος επιτέθηκε κατά των Παιόνων και ο Κερέθριος κατά των Οδρύσων καταφέρνοντας να καταλάβει πολλά εδάφη δημιουργώντας ανεξάρτητο βασίλειο.
Βαλκανικό Κύπελλο Εθνών Ποδοσφαίρου

Το Βαλκανικό Κύπελλο Εθνών Ποδοσφαίρου υπήρξε μια ετήσια διεθνής ποδοσφαιρική διοργάνωση με μεγάλη αίγλη, που διεξαγόταν την προπολεμική περίοδο από το 1929 ως το 1936. Μεταπολεμικά έγινε δυο φορές προσπάθεια να συνεχιστεί, μία την περίοδο 1946-1948 και άλλη μία πολλές δεκαετίες αργότερα, την περίοδο 1973-1980, χωρίς ιδιαίτερη επιτυχία. Συνολικά έγιναν 11 διοργανώσεις ενώ άλλη μία ξεκίνησε χωρίς να ολοκληρωθεί. Πολυνίκης υπήρξε η Ρουμανία με τέσσερις κατακτήσεις. Η μοναδική χώρα που μετείχε και στις 12 διοργανώσεις ήταν η Βουλγαρία.

Διοργάνωση-συμμετοχές

Την ιδέα της διοργάνωσης είχε ένας Αυστριακός, ο Ούγκο Μάισλ, ο οποίος πρώτος εισηγήθηκε στις βαλκανικές ποδοσφαιρικές ομοσπονδίες την δημιουργία ενός ποδοσφαιρικού κυπέλλου της Ανατολής, ως διακλάδωση του Κυπέλλου Ευρώπης. Έπειτα από διαπραγματεύσεις και συνομιλίες τα βαλκανικά κράτη συμφώνησαν να ξεκινήσουν ένα Βαλκανικό Κύπελλο. Ο πρώτος αγώνας διεξήχθη τον Οκτώβριο του 1929 ανάμεσα σε Γιουγκοσλαβία και Ρουμανία.
Στη διοργάνωση είχαν δικαίωμα να μετέχουν οι έξι βαλκανικές χώρες που υπήρχαν εκείνα τα χρόνια, δηλαδή: Ελλάδα, Βουλγαρία, Γιουγκοσλαβία, Ρουμανία, Τουρκία και Αλβανία. Όμως, την προπολεμική περίοδο η Αλβανία δεν μετείχε ενώ η Τουρκία έλαβε μέρος μόνο στη διοργάνωση του 1931.
Μεταπολεμικά, οι τέσσερις χώρες των βορείων βαλκανίων που εντάχθηκαν στο ανατολικό μπλοκ, συνέχισαν τη διοργάνωση χωρίς την Ελλάδα και την Τουρκία, που εντάχθηκαν στο δυτικό στρατόπεδο. To 1946 ονόμασαν το ποδοσφαιρικό τουρνουά "Βαλκανικούς ποδοσφαιρικούς αγώνες". Στη συνέχεια διεύρυναν τη διοργάνωση και την μετονόμασαν σε "Βαλκανικό και Κεντροευρωπαϊκό πρωτάθλημα ποδοσφαίρου", με συμμετοχή το 1947 της Ουγγαρίας, η οποία το κατέκτησε. Το 1948 υπήρξε νέα διεύρυνση με συμμετοχή της Πολωνίας και της Τσεχοσλοβακίας. Έτσι μετείχαν επτά χώρες αλλά η διοργάνωση δεν ολοκληρώθηκε και διεκόπη.
Το 1973 έγινε μια προσπάθεια να ξεκινήσει ξανά μετά την επιτυχία που είχε το Βαλκανικό Κύπελλο Ελπίδων Ποδοσφαίρου που είχε ξεκινήσει το 1968. Μετείχαν τέσσερις χώρες. Όμως, η έλλειψη ημερομηνιών είχε ως αποτέλεσμα να χρειαστούν 3,5 χρόνια για να ολοκληρωθεί. Το 1977 έγινε άλλη μια απόπειρα. Πήραν μέρος πέντε χώρες πλήν της Αλβανίας. Και αυτή η διοργάνωση χρειάστηκε 3,5 χρόνια για να ολοκληρωθεί. Έτσι η προσπάθεια αναβίωσης του θεσμού εγκαταλείφθηκε.
2893 Πείροος

Φυσικά χαρακτηριστικά

Η μέση διάμετρος του Πειρόου εκτιμάται σε 87,5 χιλιόμετρα. Ο φασματικός τύπος του  είναι D, ενώ το γεωμετρικό άλβεδό του είναι 0,047 ± 0,008. Ο Πείροος περιστρέφεται γύρω από τον εαυτό του μία φορά κάθε 8 ώρες και 58 λεπτά.
Ελεονώρα Μελέτη

Πρώιμα Χρόνια

Γεννήθηκε στις 17 Σεπτεμβρίου 1978 στην Αθήνα και μεγάλωσε στην περιοχή του Παλαιού Φαλήρου. Οι γονείς της ονομάζονται Γιώργος & Μαρία ενώ έχει επίσης έναν μεγαλύτερο αδερφό, τον Δημήτρη. Αποφοίτησε από το τμήμα γαλλικής φιλολογίας τουΠανεπιστημίου Αθηνών και έχει κάνει μεταπτυχιακό στην ιταλική φιλολογία και τη συμβουλευτική ψυχολογία.

Καριέρα

Ξεκίνησε τη καριέρα της, το 2001, ως συντάκτρια στις Διεθνείς Ειδήσεις του ALTER, ενώ το 2003 ανέλαβε τη παρουσίαση των δελτίων ειδήσεων του σταθμού για μια σεζόν. 
Το 2004, υπέγραψε συμβόλαιο με το κανάλι ΑΝΤ1 και ξεκίνησε να παρουσιάζει τα δελτία ειδήσεων για μια σεζόν. Το Σεπτέμβριο του 2005, ξεκίνησε να παρουσιάζει την ψυχαγωγική εκπομπή "Πρωινός καφές" (έπειτα από την αποχώρηση της Ελένης Μενεγάκη). Η συνεργασία της με την εκπομπή και τον σταθμό, ολοκληρώθηκε τον Απρίλιο του 2008. Ενδιάμεσα, παρουσίασε για μικρό χρονικό διάστημα (2006) την εκπομπή "Απόψε κερνάμε εμείς", που διεκόπη πρόωρα λόγω χαμηλής τηλεθέασης ενώ βρέθηκε και στην κριτική επιτροπή του Ελληνικού τελικού της Eurovision (2007).
Το καλοκαίρι του 2008, υπέγραψε συμβόλαιο με το κανάλι STAR και λίγο αργότερα, ξεκίνησε να παρουσιάζει την εκπομπή "Πρωινή Μελέτη", η οποία ολοκληρώθηκε σε τέσσερις σεζόν, το 2012. Παράλληλα, παρουσίαζε και τα δελτία ειδήσεων του σταθμού για το Σαββατοκύριακο. Ενδιάμεσα, τον Ιούνιο του 2009, παρουσίασε τον διαγωνισμό "Playmate of The Year". Τον Απρίλιο του 2012 η εκπομπή "Πρωινή Μελέτη" μεταφέρθηκε στη μεσημεριανή ζώνη και μετονομάστηκε σε "Μεσημεριανή Μελέτη". Τη σεζόν 2013-2014 ανέλαβε τη παρουσίαση της εκπομπής "Μελέτησε το" ενώ μετά την ολοκλήρωση της, πήρε μεταγραφή για το κανάλι "Epsilontv". 
Από τον Οκτώβριο του 2014 μέχρι τα μέσα του 2016, παρουσίαζε τη βραδινή ενημερωτική εκπομπή "Hashtag" ενώ το 2015 (Απρίλιος - Νοέμβριος) ήταν και παρουσιάστρια στα κεντρικό δελτίο ειδήσεων του σταθμού.
Στις αρχές του 2017, υπέγραψε συμβόλαιο συνεργασίας με τον τηλεοπτικό σταθμό ΣΚΑΪ και από τον Απρίλιο του ίδιου έτους ανέλαβε τη παρουσίαση της εκπομπής "Survivor Πανόραμα", η οποία σχετίζονταν εξ ολοκλήρου με το ριάλιτι "Survivor". Η εκπομπή παρουσίαζε θέματα που αφορούσαν τον πέμπτο κύκλο του παιχνιδιού όπως επίσης φιλοξενούσε συνεντεύξεις των συμμετεχόντων του παιχνιδιού. Τον Ιανουάριο του 2018, ξεκίνησε να εμφανίζεται ως κριτής στον έκτο κύκλο του σόου χορού "Dancing with the stars" στον ΑΝΤ1 αλλά αποχώρησε νωρίτερα από την ολοκλήρωση του, λόγω προχωρημένης εγκυμοσύνης.
Το καλοκαίρι της ίδιας χρονιάς, πήρε μεταγραφή στον τηλεοπτική σταθμό Alpha TV. Εκεί τον Οκτώβριο του 2018 ξεκίνησε να παρουσιάζει το late night talk show "Μετά τα Μεσάνυχτα". Η εκπομπή φιλοξενεί ιστορίες ανθρώπων που έχουν απασχολήσει την επικαιρότητα, δίνοντας τους την ευκαιρία να παρουσιάζουν τα γεγονότα όπως τα έχουν ζήσει. Η εκπομπή συνεχίζεται για δεύτερη σεζόν με τον τίτλο "Μεσάνυχτα".

Προσωπική ζωή

Στις 28 Δεκεμβρίου 2017 παντρεύτηκε με πολιτικό γάμο τον θεατρικό παραγωγό Θοδωρή Μαροσούλη μετά από ένα χρόνο σχέσης. Στις 13 Απριλίου του 2019 ήρθε στο κόσμο η κόρη τους Αλεξάνδρα Μαροσούλη.
Σωτηράκης Λόντος

Βιογραφία

Γεννήθηκε στη Βοστίτσα (Αίγιο) και ήταν γιος του Γκολφίνου Λόντου, γενάρχη της ισχυρής οικογένειας των Λόντων. Έλαβε μέρος στα Ορλωφικά (1770) αλλά λόγω των φιλικών του σχέσεων με τους Οθωμανούς, κατάφερε να γλιτώσει από την οργή τους. Σταδιακά αναδείχθηκε σε έναν από τους ισχυρότερους προκρίτους της Πελοποννήσου. Το 1778 διορίστηκε γενικός επίτροπος των Πελοποννησίων και το 1778, κατάφερε να εξασφαλίσει το προνόμιο να εγκρίνει τους αρχιερείς της Πελοποννήσου που εκλεγόταν από το Πατριαρχείο Κωνσταντινουπόλεως. Το 1807 ο σατράπης Βελής, γιος του Αλή πασά, τον διόρισε μωρογιάννη. Το 1812 όμως, ο Ιντζέλης Πασάς αντικατέστησε τον Βελή πασά και σχεδόν αμέσως ικανοποίησε τις απαιτήσεις του προκρίτου της Καρύταινας Ιωάννη Δεληγιάννη-Παπαγιαννόπουλου, αποκεφαλίζοντας τον Σωτηράκη Λόντο στην Τρίπολη. Εκμεταλλευόμενος αυτό το πλήγμα κατά της οικογένειας των Λόντων, ο Ιωάννης Δεληγιάννης-Παπαγιαννόπουλος εγκαθίδρυσε νόθο κλάδο του δικού του οίκου στην περιοχή των Νεζεροχωρίων εντός των γαιών των Λόντων, οι οποίοι κατάγονται από τον Κάλανο Νεζερών, αποσκοπώντας έτσι αφενός στην διαρκή τριβή των κύριων ανταγωνιστών του με τους συγγενείς και συμμάχους του Παπαγιαννόπουλους, οι οποίοι εγκαταστάθηκαν με επίκεντρο την γειτονική Καλάνιστρα, και αφετέρου στην εν γένει εξουδετέρωση οποιασδήποτε εχθρικής επιρροής στην περιοχή βορείως της Γορτυνίας.
Είχε τέσσερα παιδιά, τον Ανδρέα, το Λουκά, τον Αναστάσιο και τη Μαρία, την μετέπειτα σύζυγο του Λέοντος Μεσσηνέζη.
Νεολιθική Ελλάδα

Συνοπτική παρουσίαση

Ακολουθώντας την καθιερωμένη περιοδοποίηση της νεολιθικής εποχής, παρουσιάζονται παρακάτω συνοπτικά κάποια στοιχεία από τις πιο γνωστές ανασκαφές.

Νεότερη νεολιθική

Από τη νεότερη Νεολιθική έχουμε τα περισσότερα στοιχεία, καθώς έχουν ανασκαφεί αρκετές θέσεις, κυρίως στη Μακεδονία. Η ανασύνθεση της εποχής στηρίζεται αρκετά στις μεγάλες ανασκαφές του τέλους του 19ου αιώνα και των αρχών του 20ου, κυρίως στο Διμήνι και το Σέσκλο (από τον Χρ. Τσούντα). Και οι δύο θέσεις ανασκάφηκαν εκ νέου μεταπολεμικά (το Σέσκλο από τη δεκαετία του 1950 έως το 1980 από τον Δ.Ρ. Θεοχάρη και μετά από τον Κ. Κωτσάκη, ενώ το Διμήνι τη δεκαετία του 1970 από τον Γ.Χ. Χουρμουζιάδη). Στη Θεσσαλία σημαντική είναι και η ανασκαφή της Πλατιάς Μαγούλας Ζάρκου (Κ. Γαλλής), αν και δεν απέδωσε πολλά αρχιτεκτονικά κατάλοιπα. Στη δεκαετία του 1990 και στις αρχές του 21ου αιώνα ανασκάφηκαν και πάλι σημαντικές θέσεις, με την ευκαιρία μεγάλων δημόσιων έργων (κατασκευή εθνικών και επαρχιακών οδών και άλλα). Στη Θεσσαλία τέτοιες θέσεις είναι η Παλιόσκαλα (στην όχθη της αποξηραμένης λίμνης Κάρλας, με μεγάλες ομοιότητες με το Διμήνι), η Μάνδρα (στην οποία ανασκάφηκε περίβολος αλλά και τάφρος) και το Μακρυχώρι (και πάλι με τάφρο). Η πιο σημαντική ανασκαφή που έγινε στο πλαίσιο τέτοιων δημόσιων έργων ήταν στο Μακρύγιαλο Πιερίας στη Μακεδονία. Ανασκάφηκε έκταση 60 στρεμμάτων, ενώ ο οικισμός πιστεύεται πως είχε έκταση 500 στρεμμάτων. Βρέθηκαν δύο φάσεις, τα κατάλοιπα των οποίων βρίσκονταν σε διαφορετικές περιοχές με μικρή επικάλυψη. Ο Μακρύγιαλος δεν ήταν η πρώτη εκτεταμένη θέση που ανασκάφηκε αλλά ήταν η πρώτη ανασκαφή με έκταση αρκετή, ώστε να γίνει κατανοητή η κατοίκηση σε εκτεταμένους οικισμούς (βλ. παραπάνω). Άλλες εκτεταμένες θέσεις στη Μακεδονία είναι η Σταυρούπολη, η Θέρμη Β, τα Βασιλικά και η Δήμητρα Σερρών. Αντίθετα οι Σιταγροί Δράμας και το Ντικιλί Τας στους Φιλίππους είναι τούμπες.
Επαρχία Κορυτσάς

Η Επαρχία Κορυτσάς είναι μία από τις τέσσερις επαρχίες του ομώνυμου νομού. Βρίσκεται ανάμεσα στις υπόλοιπες επαρχίες του νομού και ανατολικά φτάνει μέχρι την Μεγάλη Πρέσπα. Η επαρχία καταλαμβάνει έκταση 2.180 Km² (η μεγαλύτερη από τις τέσσερις επαρχίες του νομού) και ο πληθυσμός της είναι 142.909 κάτοικοι. Πρωτεύουσα της επαρχίας είναι η Κορυτσά. Ένα κομμάτι του πληθυσμού της επαρχίας ανήκει στην ελληνική μειονότητα
Γιώργος Ζουμπάς

Βιογραφικά στοιχεία

Γεννήθηκε (1954) και κατοικεί μόνιμα στην Ιερισσό Χαλκιδικής. Σπούδασε στη Σχολή Ραδιοτηλεγραφητών κι εργάστηκε ως ραδιοτηλεγραφητής στο Εμπορικό Ναυτικό. Έχει εργαστεί σε Αθήνα, Νικήτη, Στρατώνι, Ιερισσό, Άγιο Όρος και πλέον είναι συνταξιούχος του ΟΤΕ. Έχει διατελέσει πρόεδρος του Αναπτυξιακού Συνδέσμου της 8ης Γεωγραφική Ενότητας.
Όλγα Γεροβασίλη

Πολιτική σταδιοδρομία

Στις εκλογές του Μαΐου και του Ιουνίου του 2012 εξελέγη βουλευτής Άρτας με τον ΣΥΡΙΖΑ.
Στις αυτοδιοικητικές εκλογές του 2014 ήταν υποψήφια περιφερειάρχης Ηπείρου με τον συνδυασμό Ήπειρος Ανατροπής. Ήρθε δεύτερη, πίσω από τον Αλέξανδρο Καχριμάνη, λαμβάνοντας 53.543 ψήφους και ποσοστό 24,58%. Παρέμεινε επικεφαλής της μείζονος αντιπολίτευσης στο Περιφερειακό Συμβούλιο Ηπείρου μέχρι τις 8 Δεκεμβρίου του 2016.
Στις εκλογές του Ιανουαρίου του 2015 επανεξελέγη βουλευτής Άρτας. Στις 5 Φεβρουαρίου 2015 ορίστηκε Κοινοβουλευτική Εκπρόσωπος του ΣΥΡΙΖΑ και στις 18 Ιουλίου 2015 ορκίστηκε Υφυπουργός παρά τω Πρωθυπουργώ και Κυβερνητική Εκπρόσωπος, αξίωμα που διατήρησε μέχρι τις 27 Αυγούστου.
Στις εκλογές του Σεπτεμβρίου του 2015 ανανέωσε τη βουλευτική της θητεία και ορκίστηκε ξανά Υφυπουργός παρά τω Πρωθυπουργώ και Κυβερνητική Εκπρόσωπος. Στον ανασχηματισμό της 5ης Νοεμβρίου 2016 ανέλαβε Υπουργός Διοικητικής Ανασυγκρότησης. Στον ανασχηματισμό της 29ης Αυγούστου του 2018 ανέλαβε το χαρτοφυλάκιο του υπουργείου Προστασίας του Πολίτη, το οποίο διατήρησε έως τις 9 Ιουλίου 2019.
Στις εκλογές του 2019 επανεξελέγη βουλευτής Άρτας. Στις 16 Ιουλίου 2019 ορίστηκε γραμματέας της κοινοβουλευτικής ομάδας του ΣΥΡΙΖΑ.

Προσωπική ζωή

Είναι παντρεμένη με τον Γιώργο Παππά και έχουν τρία παιδιά.